b'\n_START_ARTICLE_\nMarea Duces\xc4\x83 Maria Nicolaevna a Rusiei (1819\xe2\x80\x931876)\n_START_SECTION_\nPrimii ani\n_START_PARAGRAPH_\nMarea Duces\xc4\x83 Maria Nicolaevna s-a n\xc4\x83scut la 18 august 1819 la Krasnoye Selo \xc3\xaen apropiere de St. Petersburg. A fost prima fiic\xc4\x83 \xc8\x99i al doilea copil din cei \xc8\x99apte. P\xc4\x83rin\xc8\x9bii ei, \xc8\x9aarul Nicolae I al Rusiei \xc8\x99i \xc3\xaemp\xc4\x83r\xc4\x83teasa Alexandra Feodorovna n\xc4\x83scut\xc4\x83 Prin\xc8\x9besa Charlotte a Prusiei, erau devota\xc8\x9bi unul altuia \xc8\x99i copiilor lor._NEWLINE_Erau p\xc4\x83rin\xc8\x9bi calzi \xc8\x99i afectuo\xc8\x99i \xc8\x99i evitau s\xc4\x83 fie prea indulgen\xc8\x9bi. Seara, Alexandra Feodorovna juca jocuri cu copiii ei, ghicitori \xc8\x99i \xc8\x99arade, \xc3\xaen timp ce \xc8\x9aarului \xc3\xaei pl\xc4\x83cea s\xc4\x83 c\xc3\xa2nte cu ei. Fra\xc8\x9bii au crescut \xc3\xaentr-o familie unit\xc4\x83 \xc8\x99i au r\xc4\x83mas \xc3\xaen rela\xc8\x9bii apropiate toat\xc4\x83 via\xc8\x9ba._NEWLINE_Maria Nicolaevna a fost crescut\xc4\x83 \xc3\xaempreun\xc4\x83 cu surorile sale, Olga \xc8\x99i Alexandra. Camerele lor situate la parterul Palatului de Iarn\xc4\x83 erau modeste \xc8\x99i lipsite de lux. Fetele f\xc4\x83ceau plimb\xc4\x83ri \xc3\xaen orice anotimp iar doctorii le controlau dietele. Educa\xc8\x9bia Mariei era supravegheat\xc4\x83 de liberalul \xc8\x99i poetul Vasili Zhukovski, care fusese profesorul de rus\xc4\x83 al Alexandrei Feodrorovna. Maria \xc8\x99i surorile ei au luat lec\xc8\x9bii de dans, muzic\xc4\x83 \xc8\x99i desen._NEWLINE_Din 1835, Marea Duces\xc4\x83 Maria a fost membru activ al societ\xc4\x83\xc8\x9bii patriotice, care a fost fondat\xc4\x83 de \xc3\xaemp\xc4\x83r\xc4\x83teasa Elisabeta Alexeievna. Ocazional membrii societ\xc4\x83\xc8\x9bii se \xc3\xaent\xc3\xa2lneau \xc3\xaen camera Mariei de la Palatul de Iarn\xc4\x83.\n_START_SECTION_\nMare Duces\xc4\x83 a Rusiei\n_START_PARAGRAPH_\nMarea Duces\xc4\x83 Nicolaevna a fost remarcat\xc4\x83 pentru personalitatea ei formidabil\xc4\x83, inteligen\xc8\x9ba ei \xc8\x99i caracterul puternic. Sora ei Marea Duces\xc4\x83 Olga a scris \xc3\xaen jurnal c\xc4\x83 Maria a fost "atent\xc4\x83 \xc8\x99i generoas\xc4\x83 cu s\xc4\x83racii dar nu putea suporta constr\xc3\xa2ngerile. Ea este de o sut\xc4\x83 de ori mai virtuoas\xc4\x83 dec\xc3\xa2t mine, mai dinamic\xc4\x83 dec\xc3\xa2t to\xc8\x9bi noi \xc8\x99apte"_NEWLINE_Maria Nicolaevna a fost curajoas\xc4\x83 \xc8\x99i inventiv\xc4\x83, aprecia noutatea \xc8\x99i era aproape indiferent\xc4\x83 la opinia societ\xc4\x83\xc8\x9bii. Era plin\xc4\x83 de via\xc8\x9b\xc4\x83, energetic\xc4\x83, talentat\xc4\x83 \xc8\x99i impulsiv\xc4\x83. Sem\xc4\x83na at\xc3\xa2t fizic c\xc3\xa2t \xc8\x99i la caracter cu tat\xc4\x83l ei. Ca \xc8\x99i el, p\xc4\x83rea serioas\xc4\x83 \xc8\x99i sever\xc4\x83._NEWLINE_Maria Nicolaevna nu voia s\xc4\x83 p\xc4\x83r\xc4\x83seasc\xc4\x83 Rusia prin c\xc4\x83s\xc4\x83torie sau s\xc4\x83-\xc8\x99i schimbe religia.\n_START_SECTION_\nC\xc4\x83s\xc4\x83torie\n_START_PARAGRAPH_\n\xc3\x8en 1837 regele Ludwig I al Bavariei \xc8\x99i-a trimis nepotul de frate, Maximilian, Duce de Leuchtenberg, s\xc4\x83 ia parte la manevre de cavalerie \xc3\xaen Rusia. Maximilian era singurul fiu al lui Eug\xc3\xa8ne de Beauharnais \xc8\x99i nepot al \xc3\xaemp\xc4\x83r\xc4\x83tesei Josephine. Era frumos, bine educat \xc8\x99i interesat de preocup\xc4\x83ri culturale._NEWLINE_Un an mai t\xc3\xa2rziu, \xc3\xaen octombrie 1838, a f\xc4\x83cut a doua vizit\xc4\x83. Cu \xc3\xaenf\xc4\x83\xc8\x9bi\xc8\x99area lui pl\xc4\x83cut\xc4\x83 \xc8\x99i manierele sale, a impresionat-o pe Maria Nicolaevna dup\xc4\x83 cum a notat \xc3\xaen jurnal Marea Duces\xc4\x83 Olga: "\xc3\x8en patru zile a devenit destul de clar c\xc4\x83 Max \xc8\x99i Maria au fost f\xc4\x83cu\xc8\x9bi unul pentru cel\xc4\x83lalt"._NEWLINE_Nu a fost o c\xc4\x83s\xc4\x83torie de dorit pentru fiica unui \xc3\xaemp\xc4\x83rat al Rusiei. Maximilian avea un rang mic ca membru al unei ramuri secundare a Casei de Bavaria. De asemenea era romano-catolic nu ortodox iar familia lui, \xc3\xaen special mama sa era \xc3\xaempotriva acestei c\xc4\x83s\xc4\x83torii. Maximilian a fost ultimul Leuchtenberg - linia Beauharnais, iar mama sa s-a temut c\xc4\x83 descenden\xc8\x9bii lui, crescu\xc8\x9bi \xc3\xaen credin\xc8\x9ba ortodox\xc4\x83, ar fi complet rusifica\xc8\x9bi. Ea a spus istoria va da vina pe fiul ei._NEWLINE_\xc3\x8en plus, familia Bonaparte era un du\xc8\x99man \xc3\xaenver\xc8\x99unat al Rusiei. Cu toate acestea, \xc8\x9barul a acordat permisiunea pentru c\xc4\x83s\xc4\x83torie, cu condi\xc8\x9bia ca fiica sa s\xc4\x83 nu plece din Rusia pentru a tr\xc4\x83i \xc3\xaen str\xc4\x83in\xc4\x83tate. Av\xc3\xa2nd \xc3\xaen vedere c\xc4\x83 ducele de Leuchtenberg nu a fost un membru al unei familii domnitoare, a fost u\xc8\x99or pentru el s\xc4\x83-\xc8\x99i stabileasc\xc4\x83 re\xc8\x99edin\xc8\x9ba la Sankt Petersburg._NEWLINE_Nunta a avut loc la 2 iulie 1839 la Palatul de Iarn\xc4\x83. Ceremonia a fost descris\xc4\x83 \xc3\xaen detaliu de marchizul de Custine, care a vizitat St Peterburg \xc3\xaen acea perioad\xc4\x83. El a admirat-o pe Marea Duces\xc4\x83 pentru gra\xc8\x9bia ei, dar i-a displ\xc4\x83cut ducele de Leuchtenberg. Nicolae I nu a scutit nici o cheltuial\xc4\x83 pentru nunta fiicei sale \xc8\x99i festivit\xc4\x83\xc8\x9bile au durat timp de dou\xc4\x83 s\xc4\x83pt\xc4\x83m\xc3\xa2ni. Cuplul a r\xc4\x83mas \xc3\xaen Rusia, unde au fost crescu\xc8\x9bi cei \xc8\x99apte copii ai lor._NEWLINE_\xc3\x8en ziua c\xc4\x83s\xc4\x83toriei, \xc8\x9aarul Nicolae I s-a decis s\xc4\x83-i prezinte Mariei palatul ei. A ales un loc din centrul ora\xc8\x99ului St. Petersburg strategic pozi\xc8\x9bionat vizavi de catedrala St. Isaac, pe malurile r\xc3\xa2ului Moika \xc8\x99i destul de aproape de Palatul de Iarn\xc4\x83 pentru ca \xc8\x9aarul s\xc4\x83-\xc8\x99i poat\xc4\x83 vizita fiica zilnic. Nici o cheltuial\xc4\x83 nu a fost cru\xc8\x9bat\xc4\x83 \xc3\xaen amenajarea lui pentru t\xc3\xa2n\xc4\x83rul cuplu._NEWLINE_Palatul a fost terminat p\xc3\xa2n\xc4\x83 la sf\xc3\xa2r\xc8\x99itul lui 1844 \xc8\x99i a fost numit Palatul Mariinski, dup\xc4\x83 Maria Nicolaevna. \xc3\x8en timp ce palatul lor era \xc3\xaen construc\xc8\x9bie, Maria a n\xc4\x83scut trei copii. Cuplul a tr\xc4\x83it la Palatul Vorontzov a\xc8\x99tept\xc3\xa2nd finalizarea propiei lor re\xc8\x99edin\xc8\x9be._NEWLINE_Marea Duces\xc4\x83 a jucat un rol important \xc3\xaen decorarea casei, afi\xc8\x99\xc3\xa2nd gustul ei pentru elegan\xc8\x9b\xc4\x83. Deoarece Maria Nicolaevna avea probleme de circula\xc8\x9bie la picioare, Palatul Mariinski a fost proiectat cu o scar\xc4\x83 f\xc4\x83r\xc4\x83 trepte instalat\xc4\x83 \xc3\xaen aripa dreapt\xc4\x83 \xc8\x99i care conecta toate cele trei etaje de camerele principale. Palatul a fost umplut cu opere de art\xc4\x83 \xc8\x99i relicve de familie unele dintre ele mo\xc8\x99tenite de la \xc3\xaemp\xc4\x83r\xc4\x83teasa Josephine. Maria a organizat baluri, spectacole \xc8\x99i concerte. De asemenea, Maria Nicolaevna a avut un conac, Sergievka, cump\xc4\x83rat de la familia Narishkin \xc8\x99i dat ei ca un cadou de nunt\xc4\x83. Situat la vest de Peterhof, vila Sergievka a devenit refugiul de familie favorit. Ducesa \xc8\x99i so\xc8\x9bul ei \xc8\x99i-au petrecut luna de miere acolo \xc8\x99i \xc3\xaentre anii 1839 \xc8\x99i 1842 au comandat arhitectului Stackensneider s\xc4\x83-l reconstruiasc\xc4\x83._NEWLINE_Marea Duces\xc4\x83 \xc8\x99i so\xc8\x9bul ei aveau \xc3\xaenclina\xc8\x9bii artistice \xc8\x99i erau activi \xc3\xaen cauze caritabile \xc8\x99i artistice. So\xc8\x9bul Mariei a devenit bine cunoscut ca om de \xc8\x99tiin\xc8\x9b\xc4\x83 \xc3\xaen Rusia. Era interesat de \xc8\x99tiin\xc8\x9b\xc4\x83 \xc8\x99i a studiat tehnologia minier\xc4\x83; a fost membru al Academiei de \xc8\x99tiin\xc8\x9be. \xc3\x8en 1844 Nicolae I l-a numit \xc8\x99eful departamentului din industria minier\xc4\x83. \xc3\x8en 1843 a fost numit pre\xc8\x99edintele Academiei de Arte. Maria a fost m\xc3\xa2ndr\xc4\x83 de realiz\xc4\x83rile so\xc8\x9bul ei numindu-l savant._NEWLINE_Totu\xc8\x99i, la sf\xc3\xa2r\xc8\x99itul anilor 1840, cuplul a plutit \xc3\xaen deriv\xc4\x83. Au avut vie\xc8\x9bi separate \xc8\x99i am\xc3\xa2ndoi au avut rela\xc8\x9bii extraconjugale. Maximilian a devenit afemeiat \xc3\xaen timp ce Maria a \xc3\xaenceput o rela\xc8\x9bie pe termen lung cu contele Gregori Alexandrovici Strogonov. Zvonurile de la curte atribuie paternitatea fiului ei George amantului ei. Ducele de Leuchtenberg s-a \xc3\xaemboln\xc4\x83vit de tuberculoz\xc4\x83 \xc3\xaen timpul expedi\xc8\x9biei miniere din Urali. Eforturile de \xc3\xaembun\xc4\x83t\xc4\x83\xc8\x9bire a st\xc4\x83rii sale de s\xc4\x83n\xc4\x83tate prin c\xc4\x83l\xc4\x83toriile \xc3\xaen \xc8\x9b\xc4\x83rile cu clim\xc4\x83 mai cald\xc4\x83, nu au avut succes \xc8\x99i a murit la 1 noiembrie 1852._NEWLINE_Maria Nicolaevna a fost un pasionant colec\xc8\x9bionar de art\xc4\x83 iar dup\xc4\x83 decesul so\xc8\x9bului ei l-a \xc3\xaenlocuit ca pre\xc8\x99edinte al Academiei de arte. De atunci, Maria Nicolaevana s-a dedicat colec\xc8\x9biei ei chiar \xc8\x99i cu mai mare ardoare. Din cauza stilului de via\xc8\x9b\xc4\x83, finan\xc8\x9bele ei au intrat \xc3\xaen declin \xc3\xaen special dup\xc4\x83 moartea tat\xc4\x83lui ei. Alexandru al II-lea, de\xc8\x99i apropiat de sora lui, i-a acordat un buget strict.\n_START_SECTION_\nA doua c\xc4\x83s\xc4\x83torie\n_START_PARAGRAPH_\nMaria Nicolaevna s-a rec\xc4\x83s\xc4\x83torit \xc3\xaen 1854 cu contele Grigori Stroganov (16 iunie 1824 \xe2\x80\x93 13 martie 1879). A fost o c\xc4\x83s\xc4\x83torie morganatic\xc4\x83 \xc8\x99i \xc8\x9binut\xc4\x83 \xc3\xaen secret \xc3\xaen timpul vie\xc8\x9bii tat\xc4\x83lui ei. Oficial c\xc4\x83s\xc4\x83toria a avut loc la 16 noiembrie 1856, dup\xc4\x83 decesul lui Nicolae I. Anna Tyutcheva a comentat: "Fostul \xc8\x9aar ar fi trimis-o pe Ma\xc8\x99a la m\xc3\xa2n\xc3\xa2stire \xc8\x99i l-ar fi exilat pe conte \xc3\xaen Caucaz", \xc3\xaens\xc4\x83 mult mai gentilul \xc8\x9aar Alexandru, ca noul cap al familiei, a preferat s\xc4\x83 se prefac\xc4\x83 c\xc4\x83 nu \xc8\x99tie de c\xc4\x83s\xc4\x83toria secret\xc4\x83._NEWLINE_Sora ei Olga a descris-o ca fiind mai talentat\xc4\x83 dec\xc3\xa2t to\xc8\x9bi fra\xc8\x9bii \xc8\x99i surorile dar lipsit\xc4\x83 de sim\xc8\x9bul datoriei. Maria \xc8\x99i-a implorat fratele s\xc4\x83-i recunoasc\xc4\x83 a doua c\xc4\x83s\xc4\x83torie \xc8\x99i s\xc4\x83-i permit\xc4\x83 s\xc4\x83 tr\xc4\x83iasc\xc4\x83 \xc3\xaen Rusia dar el nu a permis asta; \xc3\xaen schimb i-a sugerat s\xc4\x83 tr\xc4\x83iasc\xc4\x83 \xc3\xaen str\xc4\x83in\xc4\x83tate \xc3\xaen timp ce el va pretinde \xc3\xaen continuare c\xc4\x83 nu \xc8\x99tie de c\xc4\x83s\xc4\x83torie. El nu a putut recunoa\xc8\x99te c\xc4\x83s\xc4\x83toria ei \xc8\x99i a acordat o aten\xc8\x9bie deosebit\xc4\x83 copiilor ei din prima c\xc4\x83s\xc4\x83torie, care tr\xc4\x83iau \xc3\xaen Sankt Petersburg, f\xc4\x83r\xc4\x83 mama lor._NEWLINE_\xc3\x8en 1862, Maria Nicolaevna s-a stabilit la Floren\xc8\x9ba la Villa Quarto, care apar\xc8\x9binea lui J\xc3\xa9r\xc3\xb4me Bonaparte \xc8\x99i l-a numit consilierul ei pe pe pictorul \xc8\x99i colec\xc8\x9bionarul Karl Liphard. Aproape zilnic au vizitat muzee, colec\xc8\x9bii private \xc8\x99i dealeri de antichit\xc4\x83\xc8\x9bi. \xc3\x8en Italia, Marea Duces\xc4\x83 a fost zeloas\xc4\x83 \xc3\xaen achizi\xc8\x9bia de picturi, sculpturi \xc8\x99i mobil\xc4\x83 pentru re\xc8\x99edin\xc8\x9bele ei._NEWLINE_Marea Duces\xc4\x83 a suferit probabil de varice sau de un fel de boal\xc4\x83 osoas\xc4\x83 astfel c\xc4\x83 p\xc3\xa2n\xc4\x83 la sf\xc3\xa2r\xc8\x99itul zilei a devenit invalid\xc4\x83. A murit la 21 februarie 1876 la Sankt Petersburg la v\xc3\xa2rsta de 56 de ani._NEWLINE_Dup\xc4\x83 decesul ei, colec\xc8\x9bia de art\xc4\x83 a Mariei Nicolaevnei a fost \xc3\xaemp\xc4\x83r\xc8\x9bit\xc4\x83 \xc3\xaentre copiii \xc3\xaen via\xc8\x9b\xc4\x83: Prin\xc8\x9bul Nicolae, Prin\xc8\x9bul Eugene, Prin\xc8\x9bul George, Prin\xc8\x9besa Maria, Prin\xc8\x9besa Eugenia \xc8\x99i sora lor vitreg\xc4\x83, contesa Elena Strogonova. \xc3\x8en 1884, fiul ei, Nicolae Duce de Leuchtenberg, a montat o expozi\xc8\x9bie la Academia de Arte din St. Petersburg cu fosta colec\xc8\x9bie a Marii Ducese. \xc3\x8en 1913, la Muzeul Ermitaj a fost organizat\xc4\x83 o alt\xc4\x83 expozi\xc8\x9bie. Dup\xc4\x83 revolu\xc8\x9bie, colec\xc8\x9bia a fost dispersat\xc4\x83 iar ast\xc4\x83zi poate fi privit\xc4\x83 la muzee din Moscova, Sankt Petersburg, Viena \xc8\x99i Statele Unite. Trei dintre fiii Mariei \xc8\x99i ai Ducelui de Leuchtenberg au locuit la Palatul Mariinski p\xc3\xa2n\xc4\x83 \xc3\xaen 1884, c\xc3\xa2nd a fost v\xc3\xa2ndut pentru a acoperii datoriile familiei. Ast\xc4\x83zi, Palatul g\xc4\x83zduie\xc8\x99te Adunarea Legislativ\xc4\x83 din Sankt Petersburg.'